**Nagovor predsednika Državnega sveta Mitje Bervarja na Cerju**

(Cerje, 19. september 2015)

Spoštovani Mauricij Humar, župan Občine Miren-Kostanjevica

Spoštovani predstavniki domoljubnih in veteranskih organizacij Slovenije , združenih v KoDVOS:

Dr. Savin Jogan, predsednik Društva za negovanje rodoljubnih tradicij organizacije TIGR Primorske

Dr. Tomaž Čas, predsednik Zveze policijskih veteranskih društev SEVER

genmaj. mag. Alojz Šteiner , predsednik Zveze slovenskih častnikov

in Mag. Drago Bitenc, predsednik Zveze društev in klubov Moris.

Prav tako lep pozdrav: spoštovani prvi predsednik Državne sveta dr. Ivan Kristan, spoštovani podpredsednik DS g. Branko Šumenjak in državna svetnika dr. Zoran Božič in Tomaž Horvat,

spoštovani župani sosednjih občin, spoštovani poslanci DZ RS in drugi visoki gostje, pozdravljeni Primorke in Primorci, Slovenke in Slovenci, med vami pa še zlasti toplo pozdravljeni vsi zastavonoše, praporščaki in nosilci bojnih zastav,

Počaščen sem, da vas lahko v imenu Državnega sveta Republike Slovenije in v svojem imenu pozdravim na prireditvi ob Mednarodnem dnevu miru, tukaj ob Pomniku braniteljem slovenske zemlje.

Cerje je spominska točka, ki nas opominja, da se zavemo pomena prostora in časa, v katerem se je kalil slovenski narod. Slovencem v zgodovini ni bilo nič podarjeno, temelje lastne državnosti smo vzpostavljali v krvavih časih vojn. In vse so nam bile vsiljene. Zato se zavedamo, kako dragocena vrednota je mir, kako pomemben simbol je Pomnik na Cerju, ki nagovarja k miru, sožitju in prijateljstvu.

Spoštovani, odnos do sveta in do soljudi vzpostavljamo na temeljih lastnih vrednot, identitete, samospoštovanja. Ni samoumevno, da imamo lastno državo, naši predniki so na krilih kulture sanjali o njej. Vsaka odgovorna država mora zato finančno ustrezno poskrbeti za svojo kulturo in Slovenija zaradi njene zgodovinske vloge še toliko bolj.

Večkrat moramo izgovoriti besedi domoljubje in slovenstvo. Samozavestno in ozaveščeno, brez bojazni, da bi lahko bili narobe razumljeni. Državo moramo negovati, jo spoštovati in varovati, ter z aktivnim državljanstvom tudi sooblikovati.

Nihče ne more toliko narediti za nas, kot mi sami. Več narodnega ponosa in samozavesti potrebujemo na vseh področjih, od kulture, šolstva, politike do gospodarstva, če hočemo uspešno naprej. Slovenci smo največ dosegli v zgodovinskih trenutkih, ko smo bili sposobni stopiti skupaj. Čas bi bil, da zmoremo stopiti skupaj tudi ko gre za gospodarski razvoj, zagotavljanje socialne države in stabilno prihodnost Slovenije.

Zagotoviti moramo okvire za učinkovito delovanje gospodarstva doma in za prodor na tuje trge ter sodelovanje s potencialnimi partnerji v Evropi in zunaj nje, v bolj oddaljenih prijateljskih državah. Ti se nam ponujajo, a se vedemo, kot da se tega bojimo, ker bi morali sprejeti odločitve. Ob tem pa se moramo zavedati svojih sposobnosti in omogočiti lastnim močem in znanju, da ponovno vzpostavimo mrežo slovenskih uspešnih podjetij. Ljudje na vodstvenih položajih smo tam zato, da odločamo na podlagi jasnih ciljev in izdelanih strategij in tudi s tem prevzamemo svojo odgovornost.

Dovolite, da izpostavim le dva primera. Izgradnja drugega tira je po mojem trdnem prepričanju nacionalnega pomena. Omogočila bo nadaljnji razvoj Luke Koper, regije in države ter spodbudila trajnostni razvoj na številnih drugih področjih. Podobno mislim tudi o Tretji razvojni osi, ki že skoraj desetletje buri duhove, čeprav je jasno, kako ključna je za nadaljnji gospodarski in družbeni razvoj tega dela Slovenije.

Kot vsi državljani, želim tudi sam živeti v gospodarsko uspešni, socialni državi,

kjer bodo zdravstvo, izobraževanje in kultura na visoki ravni. Takšna Slovenija

lahko kot enakopravna članica skupnosti narodov aktivno prispeva k razvoju in

krepitvi miru po svetu. Zavedanje o tem je v današnjem trenutku, ko je tudi v

Slovenijo vstopila begunska kriza, še toliko bolj pomembno. Narod, ki si je za

svojo himno namesto slavljenja lastne veličine raje izbral hvalnico sožitju in

prijateljstvu med narodi, mora zlasti ob težkih preizkušnjah v sebi najti sočutje

in plemenitost za tiste, ki se spopadajo z izzivi preživetja svojih družin, svojih

otrok.

Vsi ljudje v svetu nimajo sreče, da bi živeli v miru.

Dokler ne bo dovolj razumevanja, da bomo svetovni mir dosegli z medkulturnim dialogom in ne s tanki, s spoštovanjem drugačnosti in ne s stereotipi, s spodbujanjem kulturne raznolikosti in ne z uničevanjem kulturne dediščine drugih, se bodo begunska in druge svetovne krize še poglabljale.

Vprašanja varnosti pa ne smejo zamegliti načel človečnosti.

Spoštovani prisotni, spoštovani ambasadorji miru,

Pomnik na Cerju je pomemben simbol, zato smo Državni svetniki v

sodelovanju z občino Miren Kostanjevica in predstavniki domoljubnih in

veteranskih organizacij Slovenije – organizacijo TIGR Primorske zastavili moči, da ob njem vzpostavimo

Park miru in sožitja, s tem pa pripomoremo, da pridobi status spomenika državnega

pomena.

Mir je univerzalna vrednota, zanj smo vsi soodgovorni.

Vsak dan sproti, vsak na svoj način. Za skupno dobro.

Zato želim vsem skupaj – miru, v nas samih, v naši skupnosti in v svetu.